[{"text_idx": "#000003", "text": "Dosbarth Dysgu o Bell GwE"}, {"text_idx": "#000004", "text": "Cefnogi Dysgwyr Bregus drwy\u2019r GDD"}, {"text_idx": "#000006", "text": "Nod yr adran hon yw rhoi trosolwg o\u2019r GDD mewn perthynas a\u0302\u2019r agenda/gofynion cenedlaethol, y dull gweithredu rhanbarthol a\u2019r cymorth gan y consortia, a pherthnasedd ac effaith hyn ar ysgolion a lleoliadau. Bydd hefyd yn cyfeirio ysgolion, lleoliadau ac AauLl at bolisi\u0308au strategol allweddol a chanllawiau ac arfer lwyddiannus sy\u2019n seiliedig ar dystiolaeth, gyda\u2019r nod o ddarparu cysondeb yn y gweithredu a\u2019r cymorth i ysgolion ar hyd a lled y rhanbarth."}, {"text_idx": "#000007", "text": "Un o amcanion allweddol Addysg yng Nghymru: Cenhadaeth ein cenedl, Cynllun Gweithredu 2017\u201321 yw \u201ccodi safonau, lleihau\u2019r bwlch cyrhaeddiad a chyflwyno system addysg sy\u2019n destun hyder a balchder cenedlaethol.\u201d Mae Llywodraeth Cymru wedi ehangu\u2019r GDD fel y gall ysgolion wella cyfleoedd bywyd ein dysgwyr mwyaf difreintiedig, gyda ffocws ar ymyrryd yn gynt a chefnogi\u2019r mwyaf abl a thalentog. Mae\u2019r GDD hefyd yn cefnogi gweithredu amcan 3, sy\u2019n cyfeirio at ddatblygu \u201cysgolion cryf a chynhwysol sydd wedi ymrwymo i sicrhau rhagoriaeth, tegwch a lles.\u201d"}, {"text_idx": "#000008", "text": "Diffiniad estynedig o ddefnyddio\u2019r GDD:"}, {"text_idx": "#000009", "text": "\u201cDylid defnyddio\u2019r GDD i gefnogi anghenion yr holl blant sydd yn, neu sydd wedi bod, yn gymwys i gael prydau ysgol am ddim yn y ddwy flynedd flaenorol, neu blant sy\u2019n derbyn gofal. Bwriedir i\u2019r GDD roi cymorth i ddysgwyr sydd o dan anfantais i oresgyn y rhwystrau ychwanegol sy\u2019n atal y rheini o gefndiroedd difreintiedig rhag cyflawni eu potensial yn llawn.\u201d"}, {"text_idx": "#000010", "text": "O fis Ebrill 2018, gwyddom y dyrennir y GDD i:"}, {"text_idx": "#000011", "text": "Gefnogi dysgwyr sy\u2019n gymwys i gael prydau ysgol am ddim ac a addysgir mewn ysgolion a gynhelir;\nDysgwyr sydd a\u0302 chofrestriad sengl mewn uned cyfeirio disgyblion (UCD) ac mewn addysg heblaw yn yr ysgol (EOTAS);\nDysgwyr cymwys mewn lleoliadau blynyddoedd cynnar ble mae darpariaeth Cyfnod Sylfaen;\nPlant mewn gofal (PMG) a phlant a arferai dderbyn gofal sydd wedi\u2019u mabwysiadu o ofal, neu rai 3-15 oed sy\u2019n destun gwarchodaeth arbennig neu orchymyn preswyliad."}, {"text_idx": "#000013", "text": "Mae\u2019n ofyn statudol bod gan bob ysgol yng Nghymru gynllun datblygu ysgol (CDY) mewn lle. Mae Llywodraeth Cymru yn argymell bod y consortia addysg rhanbarthol yn cefnogi ysgolion i ddefnyddio eu CDY fel dull o gynllunio eu defnydd o\u2019r GDD ar gyfer Prydau Ysgol am Ddim lle bo\u2019n briodol."}, {"text_idx": "#000014", "text": "Gefnogi pob dysgwr hPYD drwy adnabod disgyblion yn gynnar a\u2019u tracio\u2019n effeithiol. Mae hyn yn cynnwys y dysgwyr mwy galluog.\nDatblygu staff addysgu a staff cymorth i ddefnyddio arferion megis metawybyddiaeth, meddylfryd o dwf ac adborth o ansawdd, arferion yr ystyrir ar hyn o bryd fel y rhai mwyaf effeithiol gyda dysgwyr o gefndiroedd difreintiedig.\nYmyrryd yn gynnar i fynd i\u2019r afael a\u0302 gwendidau, yn enwedig mewn llythrennedd a rhifedd. Mae hyn yn berthnasol i\u2019r blynyddoedd cynnar, yn ogystal a\u0302 phan fo disgyblion yn dechrau yn yr ysgol uwchradd ac yn ystod cyfnodau pontio allweddol.\nSicrhau y targedir mwy o adnoddau yng nghyfnod allweddol 3, yn y dosbarth ac mewn gweithgareddau cyfoethogi, a chodi dyheadau, tra cydnabyddir pwysigrwydd Blwyddyn 11 i bob dysgwr. Mae Ysgrifennydd y Cabinet yn disgwyl i ysgolion uwchradd gyflawni targed uchelgeisiol o fuddsoddi 60% o\u2019r GDD mewn dysgwyr CA3.\nSicrhau y cyhoeddir pob datganiad GDD."}, {"text_idx": "#000015", "text": "Bydd angen i ysgolion gysylltu a\u0302\u2019u hawdurdod lleol mewn perthynas a\u0302 phwy sy\u2019n gymwys am brydau ysgol am ddim ac effaith cyflwyno Credydau Cynhwysol."}, {"text_idx": "#000016", "text": "Mae model cynllun busnes GwE ar gyfer y GDD wedi\u2019i weithredu\u2019n llawn yn y rhanbarth ac mae\u2019n amlinellu sut y bydd y consortia yn defnyddio eu hadnabyddiaeth o ysgolion a gwaith ymchwil i hwyluso rhannu arferion gorau a chydweithio er mwyn gwella deilliannau dysgwyr, a hynny o fewn system hunan wella."}, {"text_idx": "#000017", "text": "Yn ddi-os, mae perthynas uniongyrchol rhwng cyrhaeddiad addysgol a ffyniant economaidd, ac yn syml, nid yw llawer o\u2019r dysgwyr hPYD a effeithir yn y rhanbarth yn cyflawni eu potensial yn llawn. Mae\u2019n wir bod llawer o ddysgwyr bregus yn llwyddo yn ein hysgolion. Serch hynny, mae perfformiad rhai grwpiau o ddysgwyr ymhell y tu o\u0302l i berfformiad a llwyddiannau grwpiau eraill o hyd."}, {"text_idx": "#000018", "text": "Mae\u2019r consortia rhanbarthol wedi datblygu strategaeth GDD un tudalen y gall ysgolion a lleoliadau ei gweithredu, ac mae\u2019r ffocws ar:"}, {"text_idx": "#000020", "text": "Gweler gopi o\u2019r fframwaith GDD / Dysgwyr Bregus yn yr adran gwybodaeth ddefnyddiol."}, {"text_idx": "#000021", "text": "Mae gan YCG Llesiant y Consortia gyfrifoldeb cyffredinol am y strategaeth GDD, ac mae\u2019n cynrychioli\u2019r rhanbarth ar y grw\u0302p llywio GDD cenedlaethol. Yr Ymgynghorydd fydd y prif gyswllt ar gyfer ysgolion o ran ymyraethau effeithiol sy\u2019n seiliedig ar dystiolaeth. Cysylltwch a\u0302\u2019ch Ymgynghorydd Cefnogi Gwelliant cyswllt am ragor o wybodaeth a chymorth."}, {"text_idx": "#000022", "text": "Mae gan y Consortia Addysg Rhanbarthol gyfrifoldeb i fonitro eich cronfeydd GDD o fewn cyd-destun yr agenda gwella ysgol ac yn unol a\u0302 gofynion LlC i\u2019r consortia gynhyrchu cynllun cymorth blynyddol. Bydd gan eich Ymgynghorwyr Cefnogi Gwelliant (YCG) cyswllt a\u2019r YCG Llesiant feini prawf/cwestiynau monitro clir er sicrhau ansawdd o ran sut y defnyddir y cyllid a\u2019i effaith ar ddysgwyr bregus. Defnyddir yr wybodaeth hon i adnabod arferion llwyddiannus mewn ysgolion ac adnabod effaith y GDD ar gyflawniadau disgyblion. Bydd hyn hefyd yn adnabod meysydd penodol ar gyfer gwelliant yn y rhanbarth ac yn sicrhau y rhoddir ymyraethau ar waith i fynd i\u2019r afael a\u0302\u2019r rhain."}, {"text_idx": "#000023", "text": "O fewn amodau a thelerau\u2019r GDD mae gofyn i ysgolion a lleoliadau gyhoeddi eu cronfeydd GDD a\u2019u blaenoriaethau yn flynyddol. Gellir gwneud hyn drwy wefan/llawlyfr yr ysgol neu ei anfon i GwE. Gall ysgolion ddefnyddio eu CDY/ffurflen monitro eu hunain i rannu\u2019r wybodaeth, neu gwblhau templed rhanbarthol GwE."}, {"text_idx": "#000024", "text": "Gweler gopi o\u2019r templed GDD yn yr adran gwybodaeth ddefnyddiol."}, {"text_idx": "#000025", "text": "Templed Datganiad GDD ar gyfer Ysgolion"}, {"text_idx": "#000026", "text": "Gweler wybodaeth ddefnyddiol am arferion llwyddiannus a rannwyd ag ysgolion yn ystod gweithdai GDD."}]